33. schôdza NR SR - 13.deň - A. dopoludnia
Dátum: 2025-04-14
Poslanec: Hajko, Jozef (KDH)
Druh vystúpenia: Vystúpenie v rozprave

54. Vážený pán predsedajúci, kolegyne, kolegovia, dovoľte, aby som sa aj ja vyjadril k tomuto návrhu zákona, vlastne je to náš, ale ja by som sa upriamil na tú ekonomickú stránku tohto návrhu. Keď sa pozrieme, ako sa vyvíja hazard v posledných rokoch, tak prichádzame k zaujímavým zisteniam. Nechcem vás unavovať číslami, ale predsa len niektoré musím povedať. V roku 2020 bol objem stávok do hazardných hier 5,3 mld. eur. V roku 2022, o dva roky neskôr, 18,4 mld. eur. A v minulom roku 24,2 mld. eur. Dobre počúvate, je to zhruba, to, čo bolo minulý rok, je zhruba na dvoch tretinách štátneho rozpočtu. Toľko ľudia sú ochotní, ochotní prestávkovať v hazarde. To je jeden ukazovateľ. Druhý ukazovateľ je, že štát, samozrejme, zdaňuje osobitným spôsobom hazard a má z toho príjem a nemalý príjem. Opäť použijem pár čísel. V roku 2020 bol príjem štátu 212 mil. eur. V roku 2022 251 mil. eur a v roku 2024 347 mil. eur. To je zruba toľko, koľko chce tento rok štát vybrať na transakčnej dani. Je to zhruba 500 mil., ale toto číslo sa k tomu blíži. Takže ešte raz, od roku 2020 sa objem prostriedkov, ktoré boli ľudia ochotní dať do hazardu, späťnásobil, späťnásobil, päťnásobné, takéto tempo to bolo. A výnos štátu sa za toto obdobie ani nezdvojnásobil. To sú čísla. Čo z týchto čísel vyplýva? Vyplýva z toho jedna vec, keď sa vrátim k tomu objemu, ktorý sa prestávkoval, že keď prichádzajú ťažké časy na obyvateľov, tak siahajú po tom hazarde, siahajú po ňom ako po prostriedku rýchleho zárobku, spoliehajú sa na to, že keď mám ten príjem nižší v iných oblastiach, tak možno že z toho hazardu mi niečo kvapne . Krásne sa to ukazuje na prípade pandémie, keď tie problémy boli, ľudia boli zamknutí doma a začali stávkovať viac, najmä cez internet. Druhá vec, ktorá z tohto vyplýva, z týchto čísel, že príjem štátu nerastie lineárne s objemom, s objemom prestávkovaných, s objemom toho, čo dali ľudia do hazardu, takže ak tu máme návrh zákona, ktorý hovorí o obmedzení reklamy pre hazard, tak z jednej strany to posudzujeme ako primerané z hľadiska objemu, ktorý do toho hazardu ide, ak vezmeme do úvahy, že aký je príjem štátu. (Ruch v sále.) Nemyslíme si, že nejakým spôsobom výrazným by sa obmedzil príjem štátu z hazardu, ak by sme túto reklamu takýmto spôsobom obmedzili. Kolega o tom hovoril, ja len pripomeniem, že hazard je skutočne vec návyková. Dokonca keď sa pozriete na internetovú stránku úradu pre hazardné hry, tak tam nájdete dokonca jednu databázu, ktorá sa týka tých ľudí, ktorí majú nábeh na to, aby boli závislí, a je to regulované, aby do tejto závislosti neupadli. Takže je to celospoločenský problém, nielen preto, že ľudia sa márne spoliehajú, že odtiaľto získajú nejaké väčšie prostriedky, pretože v prvom rade tým prevádzkovateľom hazardných hier ide o ich vlastný príjem. Márne sa spoliehajú, že odtiaľ získajú viac. A druhá vec je, že, že nám ľudia upadajú do závislosti a štát, samozrejme, nielen. však všetkých tých ľudí ľutuje, pochopiteľne, ale ide aj o to, že štát na to minie prostriedky. Je to závislosť. Je to podobná závislosť, ako závislosť od alkoholu napríklad, alebo od drog. Z ekonomického hľadiska považujeme hazard za negatívnu externalitu. To znamená, je to oblasť, ktorá je hodná osobitnej pozornosti, a my v Kresťanskodemokratickom hnutí sme proti tomu, aby sa tu zdvíhali dane, alebo uvádzali nové dane, ale ak už na tie dane príde a ak sa má niečo zdaňovať, tak je priestor na zdaňovanie negatívnych externalít. To znamená, toho alkoholu, je priestor tým pádom aj na zdaňovanie hazardu. Preto v tejto súvislosti chcem pripomenúť, že vlani, keď ministerstvo financií a celá vláda predkladali návrh druhého konsolidačného balíka, tak Kresťanskodemokratické hnutie prišlo s vlastným návrhom, ktorý bol úplne otočený naopak, ako bol, ako bol vládny návrh. Namiesto toho, aby sa tá konsolidácia znášala na plecia bežných ľudí, podnikateľov a zamestnancov, kde sme to vyrátali až na 95 % dosahu toho balíka, tak sme to chceli otočiť, aby na sebe štát šetril, a predložili sme aj svoje návrhy, ktoré boli podopreté číslami, analýzami. Jeden z tých bodov tohto návrhu konsolidačného balíka z dielne KDH boli aj dane... alebo dvoma bodmi boli dane. Prvý, už to tu spomínal aj kolega Viskupič, jednoducho veľmi zle vyberáme daň z pridanej hodnoty. Takže ak by sme sa zamerali na lepší výber DPH, tak možno by sme ročne prišli aj k sume 1 mld. eur. Nie sú to len naše čísla, napokon potom to potvrdilo na začiatku roka aj ministerstvo financií, ktoré hovorí dokonca o tom, že sme, pri lepšom výbere dane z pridanej hodnoty by sme mohli získať dokonca až 1,5 mld. eur. My sme radi, že ministerstvo financií si osvojilo tieto veci, a dúfajme, že teda, že, že bude sa tým viezť... riadiť aj ďalej a skutočne sa zameria na lepší výber dane z pridanej hodnoty nielen tým, že vám bude kontrolovať tie účtiky, hej, pokladničné doklady a tak ďalej, ale sa zameria aj na daňové podvody pri DPH, skutočne ako tam uniká veľa peňazí. To bol prvý, prvý návrh, jeden, jeden z návrhov, ktorý predložilo KDH, ktorý sa týkal daní. A druhý, druhý návrh bol, ak už teda chcete s daňami niečo robiť a zvyšovať ich, tak zvýšme odvod z hazardných hier. A preto sme navrhli zvýšiť odvod z hazardných hier o 10 percentuálnych bodov, to znamená z 27 % výťažku, to je to, čo získajú tí prevádzkovatelia, na 37 %. Ak by sa toto udialo, tak štát by získal zhruba 70 mil. eur. Týkalo sa to len určitej kategórie hazardných hier. Dá sa to, samozrejme, urobiť aj iným spôsobom, ale ak by štát a vláda jednoducho k tomuto zaujala takýto prístup, a už vidíme, že ministerstvo financií začalo koketovať s touto myšlienkou, tak by získala z hazardu oveľa väčší výnos. Na to, čo som upozorňoval, že nie je lineárny vzťah medzi tým, že koľko peňazí ide do hazardu a koľko vyberie štát, tak by sa to nejakým spôsobom upravilo. Myslíme si, že týmto spôsobom by sa ani nejako neobmedzovala, určite hazard patrí do kategórie, musíme o ňom uvažovať ako o činnosti, ktorá súvisí so slobodou podnikania. V prvom rade ľudia by si mali byť vedomí, že keď, keď idú do hazardu, čo, čo ich to stojí a čo pre nich z toho môže vyplývať, ale hovorím, že nech sa páči, tak sú tu zákonom stanovené obmedzenia, čo sa týka hazardu, je to skutočne ako regulované veľmi silne, máme špeciálny úrad, aj keď ten by nemusel byť, stačilo by jedno oddelenie na ministerstve financií, ale to je na inú tému. Ale máme to regulované, takže keď ľudia do toho idú, takisto ako nemôžeme zakázať človeku, aby si zapálil cigaretu, v poriadku, tak keď ľudia do toho idú, tak poďme si všímať aj to, že akým spôsobom získava štát z toho prostriedky. Preto sme aj, hovorím, navrhli úpravu výšky odvodu z hazardných hier a budeme v tom pokračovať a na základe tých informácií, ktoré prenikajú z ministerstva financií, tak vidíme, že o tom uvažujú aj na ministerstve financií, a predpokladám, že toto bude aj súčasťou tretieho konsolidačného balíka, ktoré chystá ministerstvo financií. Záverom poviem toľko, že, že to, čo tu dnes predkladáme, to znamená obmedzenie reklamy na hazard, spolu s tým, čo som spomenul, to znamená zvýšenie odvodov z hazardu, pokladáme za dve, dve cesty, ktoré patria do jednej kategórie. To znamená, ide nám, ide nám o to, aby, aby obyvatelia na Slovensku sa nespoliehali na hazard, a ide nám o to, aby sa nám hazardom nekrivili povahy, nekrivilo, nekrivilo správanie, a najmä mladých ľudí, pretože tí majú k tomu väčší nábeh. Takže prosím vás pekne, páni kolegovia poslanci, zvážte. čo predkladáme, a sledujúc ten náš záujem, ktorý som teraz povedal, vás vyzývam, aby ste podporili tento návrh zákona. Ďakujem za pozornosť.